اسلام آباد: وزیراعظم محمد شہباز شریف پارت کرینے کہ بروک آ ب بنجائی بجٹ اٹی لس بندغ ءِ ریلیف تننگ نا بابت وس انا کچ آ گام گیج و نیزگا ر ونیامی تپہ نا مالی مشکل آتیٹی کمتی کن غٹ وسیلہ غاتے کاریم اٹ اتنگے، پنشن ریفارمز ءِ زوت آن زوت گڈیکو دروشم اس تننگے، تخلیقی وڑوڈول ءِ تینا کرسا فنڈ اس ٹہیفنگے، محصول آتے ودفنگ کن پبی گام گیج کننگے و خراج نیٹ اٹی ودکی کننگے، وخت اس کہ وزیراعظم ءِ پاننگاکہ بروک آ مالی سال انا بجٹ بنجائی کابینہ غان منظوری آن پد 9 جون 2023 آ پیش کننگک۔ وزیر اعظم آفس نا میڈیا ونگ آن جاری بیان نا رداٹ وزیراعظم محمد شہباز شریف نا کماشی ٹی مالی سال 2023-24نا بجٹ نا تیاری نا بابت اسہ اہم ءُ دیوان اس سے شنبے نادے آ اسلام آباد اٹی اڈ ہلک۔ دیوان اٹی زرگزرانی ٹیم انا کنڈآن وزیراعظم ءِ بجٹ نا تیاری تیا حوال تننگا۔ دیوان بیدس کٹیا و محصولات آتا بابت داسال انا نظرثانی مروک و بروک آ سال انا ٹارگیٹڈ کساس آتیا ہم حوال تننگا۔ دیوان اٹی بشخ ہلوک آتیان گپ وتران کرسا وزیراعظم پارے کہ لس بندغ نا زرگزرانی مشکل آتے کم کننگ کن حکومت ہر ممکن کوشست کننگ اٹی ءِ۔ وزیراعظم پارت کرے کہ بروک آ بجٹ اٹی لس بندغ ءِ ریلیف تننگ نا بابت ہرممکن گام گیج کننگے۔ اوپارت کرے کہ نیامی و نیزگار تپہ نا مالی مشکل آتیٹی کمتی کن غٹ وسیلہ غاتے کاریم اٹ اتنگے۔ وزیراعظم است جمی نا درشانی ءِ کرے کہ حکومت نا وخت آ حکمت عملی آن یوریاکھد انا نہاد آک پدریسہ کم مننگ اٹی ءُ ہراڑان نئے بیرہ بزغر شونہال مریک بلکن ملک کشاری اجناس نا خودکفالت نا کنڈاہم کاہک۔ وزیراعظم داہیت آ ہم خوشی نا درشانی ءِ کرے کہ حکومت نا گچین زرگزرانی پالیسی تا سوب آن تدوک آاِرا تُو اٹی کیہی سال آن پد کرنٹ اکاؤنٹ سرپلس دوئی کننگا۔ داکان بیدس وزیراعظم پنشن ریفارمز ءِ زوت آن زوت گڈیکو دروشم اس تننگ نا پارت کرسا پارے کہ تخلیقی وڑوڈول ءِ تینا کرسا اسہ پنشن فنڈ اس ٹہیفنگے تانکہ قومی خزانہ غا بھاریم ءِ کم کننگ مرے و پنشنر آتا گچین راجی آسودہی ءِ ممکن کننگ مرے۔ اومستی پارے کہ محصولات آتے ودفنگ کن پبی گام گیج کننگے و خراج نیٹ اٹی ودکی کننگے۔ دیوان ءِ پاننگاکہ بروک آ مالی سال انا بجٹ بنجائی کابینہ غان منظوری آن پد 9 جون 2023آ پیش کننگک۔ دیوان ءِ معلومدار کرے کہ پاکستانی زرگزران مالیاتی سوگوی نا کنڈا ہِننگ ءِ و مالیاتی نسخان اٹی پدریسہ کمتی بننگ ءِ۔ دیوان اٹی بنجائی وزیر خزانہ و محصولات اسحاق ڈار، بنجائی وزیر دفاع خواجہ آصف، بنجائی وزیر داخلہ رانا ثناء اللہ، بنجائی وزیر ڈٹ بندی احسن اقبال، وزیراعظم نا سلاہکار احد چیمہ، وزیر مملکت پیٹرولیم مصدق ملک، وزیراعظم نا خصوصی کمکار ڈاکٹر جہانزیب خان، ملک احمد خان، طارق پاشا، طارق باجوہ، عطاء اللہ تارڑ، قومی اسمبلی نا باسک قیصر احمد شیخ، چیئرمین فیڈرل بورڈ آف ریونیو و تعلقدار بڑزکو سرکاری آفیسر آک بشخ ہلکر۔
(اے پی پی)
